送陳蕭縣
作者：黄庭堅
朝代：宋

paragraphs: 欲留君以陳遵投轄之飲，不如送君以陶令無絃之琴。
酒嫌別後風吹醒，琴爲無絃方見心。
去夏雨餘清夜醉，黄鸝不覺報春深。
花枝柳色競鮮好，迺是前日枯朽林。
人生用捨四時可，壯士憔悴非獨今。
大夫黄綬領垂素，二十餘年走塵土。
盈車載書遣兒讀，不悔早爲文墨誤。
治聲翕然先向東，古蕭子國今萬戶。
德性忠純吏不欺，閨門孝友民所慕。
麥隴童兒憐雉乳，冰天窮子兼襦袴。
愔愔琴意如溫風，迺知不必徽絃具。
明月清河佳可遊，官倉縻我不得去。
白露爲霜水一篙，秋香蓮蕩浮輕舠。
此中亦有無絃意，相憶樽前把蟹螯。